钦定古今图书集成/明伦汇编/官常典/第460卷 > 桓宣
## 钦定古今图书集成/明伦汇编/官常典/第460卷 > 桓宣

按《晋书》本传：“宣，谯国铚人也。祖诩，义王太守。父弼，冠
军长史。宣开济笃素，为元帝丞相舍人。时坞主张平
自称豫州刺史，樊雅自号谯郡太守，各据一城，众数
千人。帝以宣信厚，又与平雅同州里，转宣为参军，使
就平雅。平雅遣军主簿随宣诣丞相府受节度。帝皆
加四品将军，即其所部，使捍御北方。南中郎将王含”
请宣为参军。顷之，豫州刺史祖逖出屯庐州，遣参军
殷乂诣平雅。乂意轻平，视其屋，云当持作马厩。见大
镬，欲铸作铁器。平曰：“此是帝王大镬，天下定后，方当用之，奈何打破？”乂曰：“卿能保头不而惜大镬邪？”平大
怒，于坐斩乂。阻兵固守，岁馀，逖攻平，杀之，而雅据谯
城。逖以力弱求助于含，含遣宣领兵五百助逖。逖谓
宣曰：“卿先已说平、雅信义大著于彼，今复为我说雅，
雅若降者，方相擢用，不但免死而已。”宣复单马从两
人诣雅曰：“祖逖方欲平荡二寇，每倚卿为援。前殷乂
轻薄，非豫州意。今若和解，则忠勋可立，富贵可保。若
犹固执，东府，赫然更遣猛将，以卿乌合之众，凭阻穷
城，强贼伺其北，国家攻其南，万无一全也。愿善量之。”
雅与宣置酒结友，遣子随宣诣逖。少日，雅便自诣逖，
逖遣雅还抚其众，雅佥谓前数骂辱，惧罪不敢降。雅
复闭城自守。逖往攻之，复遣宣入说雅。雅即斩异己
者，遂出降。未几，石勒别将围谯城，含又遣宣率众救
逖，未至而贼退。逖留宣讨诸未服，皆破之。迁谯国内
史。祖约之弃谯城也，宣以笺谏，不从，由是石勒遂有
陈留。及约与苏峻同反，宣谓祖智曰：“今强寇未灭，将
戮力以讨之，而与峻俱反，此安得久乎！使君若欲为
雄霸，何不助国讨峻，威名自举。”智等不能用。宣欲谏
约，遣其子戎白约求入。约知宣必谏，不听。宣遂距约，
不与之同。邵陵人陈光率部落数百家降宣，宣皆慰
抚之，约还历阳。宣将数千家欲南投寻阳，营于马头
山。值祖焕欲袭湓口，陶侃使毛宝救之。焕遣众攻宣，
宣使戎求救于宝，宝击焕，破之，宣因投温峤，峤以戎
为参军。贼平，宣居于武昌。戎复为刘引参军，郭默害
引，复以戎为参军。陶侃讨默，默遣戎求救于宣，宣伪
许之。西阳太守邓岳、武昌太守刘诩皆疑宣与默同。
豫州西曹王随曰：“宣尚背祖约，何缘同郭默邪？”岳、诩
乃遣随诣宣以观之，随谓宣曰：“明府心虽不尔，无以
自明，惟有以戎付随耳。”宣乃遣戎与随俱迎陶侃，辟
戎为掾上，宣为武昌太守，寻迁监沔中军事、南中郎
将、江夏相。石勒荆州刺史郭敬戍襄阳，陶侃使其子
平西参军斌与宣俱攻樊城，拔之。竟陵太守李阳又
破新野，敬惧，遁走，宣与阳遂平襄阳。侃使宣镇之，以
其淮南部曲立义成郡。宣招怀初附，劝课农桑，简刑
罚，略威仪，或载鉏耒于轺轩，或亲芸获于陇亩，十馀
年间，石季龙再遣骑攻之。宣能得众心，每以寡弱距
守，论者以为“次于祖逖、周访。”侃方欲使宣北事中原，
会侃薨后，庾亮为荆州将，谋北伐，以宣为都督沔北
前锋征讨军事、平北将军、司州刺史、假节，镇襄阳。季
龙使骑七千渡沔攻之，亮遣司马王愆期、辅国将军
毛宝救宣。贼三面为地窟攻城，宣募精勇，出其不意，
杀伤数百，多获铠马，贼解围退走。久之，宣遣步骑收
南阳诸郡百姓没贼者八千馀人以归。庾翼代亮，欲
倾国北讨，更以宣为都督《司雍梁》三州荆州之南阳
襄阳新野、南乡四郡军事、梁州刺史，持节、将军如故。
以前后功，封竟陵县男。宣久在襄阳，绥抚侨旧，甚有
称绩。庾翼迁镇襄阳，令宣进伐石季龙将李罴，军次
丹水，为贼所败。翼怒，贬宣为建威将军，使移戍岘山。
宣望实俱丧，兼以老疾。时南蛮校尉王愆期守江陵，
以疾求代，翼以宣为镇南将军、南郡太守，代愆期。宣
不得志，未之官，发愤卒。追赠镇南将军。戎官至新野
太守。